**Anexa la Hotărârea Consiliului Local Satu Mare nr. .........**

**R E G U L A M E N T**

**de organizare și funcționare a cimitirului uman  aparținând domeniului public al municipiului Satu Mare**

**aflat în administrarea**

**Serviciului Public**

**Administrația Domeniului Public**

**Satu Mare**

**Vizat spre neschimbare,**

**Președinte de ședință, Secretar general,**

Nr. exemplar: \_\_\_\_\_

Copie controlată □ Copie necontrolată □

|  |  |  |
| --- | --- | --- |
| Elaborat: | Avizat  Serviciul juridic: | Aprobat,  Director general, |
| Adriana Giorza | Cj. Lucian Bodea | Zoltán Barta |

Prezentul document a fost aprobat la data de ................ și este proprietatea A.D.P. SATU MARE. Este interzisă multiplicarea și transmiterea documentului fără acordul elaboratorului, copiile fiind controlate și numerotate.

**CAPITOLUL I**

**DISPOZIŢII GENERALE**

Art. 1. Terenul având destinația de cimitir, prevăzut în prezentul regulament, face parte din domeniul public al municipiului Satu Mare și este administrat de către Administrația Domeniului Public cu sediul în Satu Mare, Aleea Universului nr. 5-7.

Art. 2. Prin cimitir, în accepțiunea prezentului regulament, se înțelege locul special amenajat și dotat, destinat înhumării, exhumării, reînhumării persoanelor decedate, cu respectarea normelor de igienă și sănătate publică stabilite prin lege.

Art. 3. Terenul aparținând cimitirului poate fi concesionat exclusiv pentru înhumarea persoanelor decedate. Fac excepție suprafețele destinate salubrizării, punctele de lucru ale administrației cimitirului și cele destinate pentru constructorii de morminte și monumente funerare.

Art. 4. Cimitirul situat pe strada Amațiului nr. 88 este în administrarea Serviciului Public Administrația Domeniului Public Satu Mare.

Art. 5. Înființarea, extinderea, închiderea sau desființarea cimitirului se face potrivit legii, cu aprobarea Consiliului Local al municipiului Satu Mare și cu respectarea Planului Urbanistic General.

Art. 6. Organizarea, administrarea și întreținerea cimitirului, a locurilor de înhumare, efectuarea înhumărilor, executarea lucrărilor funerare, precum și a unor servicii specifice se fac potrivit prevederilor prezentului regulament, prin grija Compartimentului administrare cimitire.

**CAPITOLUL II**

**ORGANIZAREA ŞI FUNCŢIONAREA CIMITIRULUI**

Art. 7. Serviciul Public Administrația Domeniului Public este organizat conform organigramei și statului de funcții aprobat de Consiliul Local al Municipiului Satu Mare, iar prin Serviciul resurse umane, Compartimentul administrare cimitire, administrează și soluționează cererile solicitanților în baza prezentului regulament și a situațiilor specifice și individuale.

Art. 8. (1) În scopul unei bune organizări, funcționări și pentru evidența locurilor de înhumare și a persoanelor decedate, prin grija Serviciului resurse umane- Compartiment administrare cimitire se vor conduce, următoarele registre:

 a) REGISTRUL ANUAL DE PROGRAMARE A ÎNMORMÂNTĂRILOR, în care se înscriu: persoanele decedate care sunt înmormântate în cimitir, religia, cimitirul, numărul locului de înhumare, adâncimea gropii, data și ora înhumării.

b) REGISTRUL DE MORMINTE în care se înscriu toate locurile de înhumare din cimitir. În acest registru se va menționa: numărul locului de înhumare, numele, prenumele și domiciliul concesionarului, numărul/data actului de concesiune, al documentului de plată, numele și prenumele celor înhumați, data înhumării, suprafața locului și o coloană pentru observații, în care se va nota existența/inexistența lucrărilor funerare, numărul actului în baza căruia s-a efectuat transcrierea dreptului de concesiune.

c) REGISTRUL CU EVIDENŢA SESIZĂRILOR ŞI RECLAMAŢIILOR CETĂŢENILOR privind acte de profanare, furturi, degradări, alte contravenții sau infracțiuni săvârșite în incinta cimitirului.

 (2) La cererea persoanelor interesate, se vor elibera informații cuprinse în registrele prevăzute la aliniatul (1), în condițiile Legii nr. 544/2001 privind liberul acces la informațiile de interes public, cu modificările și completările ulterioare.

Art. 9. Teritoriul cimitirului este împărțit în locuri de morminte, numerotate.

Art. 10. Locurile de înhumare vor avea suprafața standard de 4,5 mp (1,5m X 3,0m). Locurile de înhumare vor avea dimensiunile 2,50m X 1,20m, cu intervale între acestea de 0,5m.

Art. 11. Taxele și tarifele stabilite prin hotărâri ale Consiliului Local al Municipiului Satu Mare  vor fi percepute de către Serviciul resurse umane- Compartiment administrare cimitire din cadrul Serviciului Public Administrația Domeniul Public Satu Mare, eliberându-se documente legale care să ateste plata.

Art. 12. Cimitirul este deschis accesului zilnic, după următorul program adus la cunoștința publicului prin afișarea în locuri vizibile, la intrarea în cimitir:

* între orele 08.00 – 21.00

Art. 13. Transportul persoanelor decedate, în vederea înhumării, se va face numai cu autovehicule mortuare, special amenajate, cu respectarea normelor antiepidemice. Operatorul de transport are obligația de a avea asupra sa, pe perioada transportului, "Certificatul de îmbălsămare" completat, semnat și parafat în original.

Art. 14. Administrația cimitirului asigură:

a) efectuarea și păstrarea curățeniei, întreținerea drumurilor și aleilor, deszăpezirea acestora, colectarea și transportul gunoaielor;

b) supravegherea și menținerea ordinii în perimetrul cimitirului;

c) întreținerea împrejmuirilor;

d) răspunde de gospodărirea și înfrumusețarea cimitirului, îngrijirea spațiilor verzi, supravegherea lucrărilor funerare care se efectuează, urmărind asigurarea ordinii și curățeniei la locurile din jurul lucrărilor.

Art. 15. Cimitirul este supravegheat cu sistem supraveghere video.

Art.16. Administratorul cimitirului este exonerat de orice vină în cazul unor eventuale pagube cauzate locurilor de înhumare ca urmare a unei situații de forță majoră sau după caz, ca urmare a distrugerilor provocate de terțe persoane. Forța majora este un fenomen natural sau social exterior, extraordinar, de nebiruit și exclude în întregime angajarea răspunderii, având întotdeauna un caracter extern, fiind un fenomen extraordinar absolut imprevizibil si invincibil. Plata unor eventuale despăgubiri, în cazul situației de forță majoră, poate fi solicitată asiguratorului, în cazul existenței unui contract de asigurare încheiat cu o societate de profil (societate de asigurări).

**CAPITOLUL III**

**CONCESIONAREA LOCURILOR DE ÎNHUMARE DIN CIMITIRE**

Art.17. (1) Locurile de înhumare din cimitirul administrat de Serviciul Public Administrația Domeniului Public, pot fi concesionate, în condițiile legii și ale prezentului regulament.

(2) Drepturile dobândite până la intrarea în vigoare a prezentului regulament, sunt recunoscute titularilor.

Art.18. Concesionarea locurilor de înhumare se face la deces sau anticipat și se acordă în funcție de locurile disponibile, dacă solicitantul sau aparținătorii decedatului/ decedatul au/are domiciliul legal în municipiul Satu Mare.

Art.19. (1) Locurile de înhumare se pot concesiona pe o durată de 20/15/7 ani, în condițiile prevăzute de prezentul regulament, pe baza unei cereri aprobate de către conducerea A.D.P.S.M., cu plata integrală și anticipată a tarifului de concesiune. Termenul actului de concesiune poate fi prelungit prin acordul părților.

(2) Ca urmare a aprobării cererii se încheie un act de concesiune, care va cuprinde următoarele mențiuni principale:

a) unitatea care administrează cimitirul;

b) numărul locului de înhumare;

c) numele, prenumele și datele de contact ale titularului dreptului de concesiune;

d) natura folosinței;

e) suprafața concesionată;

f) termenul de concesiune;

g) tariful stabilit și modalitatea de plată;

h) obligațiile părților;

i) clauze de încetare a concesiunii;

j) mențiunea conform căreia la data încetării în orice mod a concesiunii, lucrările edificate intră în proprietatea unității administrativ- teritoriale, fără acordarea de despăgubiri sau alte compensații materiale.

(3) Lunar, prin grija administratorului Cimitirului se va publica pe site-ul Administrației Domeniului Public Satu Mare și prin afișaj la sediul cimitirului, inventarul locurilor de înhumare libere a fi concesionate.

Art. 20. Actul de concesiune se întocmește în două exemplare, din care unul se predă titularului, iar celălalt rămâne la Compartimentul administrare cimitire. Acesta se înregistrează în evidențele cimitirului.

Art. 21. În cazul atribuirii la deces a locului de înhumare, titular al dreptului de concesiune este: soțul (în cazul decesului soției), soția (în cazul decesului soțului), iar în lipsa acestora cea mai apropiată rudă față de decedat, respectiv: descendent în linie dreaptă (copil, nepot, strănepot, etc.), ascendent în linie dreaptă (părinte), în baza declarației scrise a solicitantului înhumării. În cazuri excepționale (persoane neidentificate, decedați fără aparținători, etc.) înhumarea este solicitată de Primăria municipiului Satu Mare.

Art. 22. (1) Pot beneficia de atribuirea anticipată decesului a unui loc de înhumare, fără plată, și următoarele categorii de persoane, dacă există locuri disponibile și dacă sunt locuitori ai municipiului Satu Mare:

a) veteranii de război și văduvele de război în conformitate cu prevederile Legii nr. 44/1994;

b) deportații și victimele oprimării comuniste, foștii deținuți politici, refugiații si urmașii acestora în conformitate cu prevederile Decretului nr. 118/1990 și ale Legii nr. 189/2000;

c) persoanele prevăzute la art. 3 alin. 1 lit. b) si art. 3 indice 1, lit. b) din Legea 341/ 2004;

d) cavalerii ordinelor naționale, în conformitate cu prevederile Legii nr. 29/2000. Pentru aceste categorii de persoane, se vor anexa la cerere copii legalizate ale actelor doveditoare.

Art. 23. Persoanele care dețin în concesiune locuri de înhumare și sunt beneficiare ale drepturilor prevăzute de art. 22 pot solicita prin cerere scrisă concesionarea cu titlu gratuit.

Art. 24. În cazul decesului titularului concesiunii, încadrat in categoriile prevăzute de Decretul Lege nr. 118/1990, O.G. nr. 105/1999 si Legea nr. 341/2004, concesiunea locului de înhumare poate fi preluata de către urmașii acestuia. În acest sens vor depune o cerere la care vor atașa documente doveditoare. De asemenea, în situația in care se încadrează într-una din categoriile menționate in actele normative la care facem referire anterior, urmașii beneficiarilor Decretului Lege nr. 118/1990, O.G. nr. 105/1999 și Legii nr. 341/2004 beneficiază, în limita locurilor disponibile, de loc de înhumare cu titlu gratuit. În acest sens vor depune o cerere la care vor atașa documente doveditoare.

Art. 25. Concesionarea fără plată și/sau scutirea de plată se referă la un singur loc de înhumare, de dimensiune clasică (între 3mp și 4,5 mp ).

Art. 26. Concesionarea locurilor de înhumare se face în ordinea depunerii cererilor în zone nou înființate sau în locurile rămase libere, prin neplata tarifului de concesionare, în termenul prevăzut de prezentul regulament, în ordinea vechimii neplății sau a gradului de lăsare în stare de părăsire și neîngrijire și a gradului de ocupare pe verticală.

Art. 27. Titularii dreptului de concesiune a locului de înhumare au următoarele obligații:

a) să instaleze însemne care să conțină numele și prenumele decedatului sau al concesionarului;

c) să asigure lizibilitatea înscrierilor de pe plăcile și tablele comemorative;

d) să îngrijească permanent locul de mormânt, să întrețină lucrările de orice fel existente la locul de înhumare precum și cărările dintre morminte și aleile secundare de acces în parcelă;

e) să respecte suprafețele atribuite spre folosință, fiind interzisă orice extindere în cărări sau alei.

f) să planteze doar specii floricole de talie mică (mai mică de 0,5 m);

g) să depoziteze numai în locurile special amenajate resturile vegetale rezultate din întreținerea locurilor de înhumare și resturile de materiale rezultate în urma lucrărilor de reparații efectuate la părțile de construcție a mormintelor;

h) să ocrotească toți arborii de talie mare aflați în incinta cimitirelor, tăierea acestor arbori făcându-se numai în cazuri excepționale și cu aprobarea comună a A.D.P. și a Primăriei Satu Mare;

i) să utilizeze cu simț gospodăresc bunurile din cimitir;

j) să se intereseze periodic asupra datei privind expirarea termenului de concesiune a locurilor de înhumare;

k) să comunice în scris orice schimbare survenită cu privire la persoana titularului şi domiciliul acesteia, adresa de email, nr. de telefon;

l) să nu amplaseze la locurile de înhumare mobilier urban (bănci, garduri, lanțuri, bare de protecție, etc.);

m) să amenajeze și să întrețină locurile de înhumare și lucrările funerare, asigurându-le un aspect cât mai civilizat;

n) să aibă o ținută și o îmbrăcăminte decentă;

o) să păstreze liniștea, ordinea și curățenia;

p) să respecte programul de funcționare al cimitirului;

Art. 28. Monumentelor funerare declarate monumente istorice din cimitir li se aplică prevederile Legii nr. 422/2001 privind protejarea monumentelor istorice.

Art. 29. Dreptul de concesiune nu poate fi înstrăinat prin act cu titlu oneros, orice astfel de transmitere fiind considerată nulă de drept și inopozabilă A.D.P.S.M.

Art. 30. Dreptul concesionarului poate fi preluat, la cerere, de moștenitorii legali sau testamentari, potrivit legilor succesorale înscrise în Codul civil. Calitatea de moștenitor se dovedește cu certificat de moștenitor eliberat în condițiile legii.

Art. 31. Este admisă donația dreptului de concesiune între rude până la gradul III inclusiv prin act notarial autentificat, în care va fi precizat gradul de rudenie. Prin excepție, dacă contractul de concesiune este încheiat pe un singur soț, soțul supraviețuitor dobândește dreptul de folosință asupra locului de înmormântare pe baza certificatului de căsătorie.

Art. 32. Eliberarea actului “Adeverință concesiune loc de înhumare” pentru notariate se poate face numai în perioada de desfășurare a concesiunii, în intervalul de 20/15/7 ani.

 Art. 33. În situația în care locul de înhumare a fost concesionat anterior decesului sau titularul este beneficiar al drepturilor stabilite prin legi speciale conform art. 22, dreptul de concesiune se poate transmite numai prin moștenire și numai dacă titularul a fost înhumat în acel loc. În caz contrar, dreptul încetează la data decesului titularului.

Art. 34. În cazul preluării dreptului de concesiune conform prevederilor prezentului regulament, plata tarifului de concesiune se face de la data la care urma să expire dreptul antecesorului.

Art. 35. Dreptul de concesiune asupra locului de înhumare încetează în următoarele cazuri:

a) prin desființarea cimitirului, în condițiile legii;

b) la expirarea termenului fixat, în situația în care actul de concesiune nu a fost prelungit prin acordul părților conform art. 19 și art. 37 din prezentul regulament;

c) prin renunțarea titularului contractului de concesiune, în scris, în favoarea concedentului, fără dreptul la despăgubiri;

d) când locul de înhumare este ,,lăsat în părăsire”, cu respectarea procedurii reglementate prin art. 36 din prezentul regulament;

e) când transmiterea dreptului de concesiune se face cu nerespectarea prevederilor prezentului regulament,

f) când concesionarul nu respectă dispozițiile prevăzute în prezentul regulament;

g) în cazul în care titularului i se concesionează un alt loc de înhumare;

h) în cazul prevăzut de art. 33 din prezentul regulament.

Art. 36. (1) Prin "lăsare în părăsire" se înțelege menținerea în stare de neîngrijire a mormintelor, terenului, împrejmuirilor sau a lucrărilor funerare.

(2) Aceste constatări se comunică în scris, cu confirmare de primire (se consideră ca notificarea a fost comunicată concesionarului și în situația în care pe plic apare sintagma „avizat lipsă domiciliu”, respectiv „expirat termen păstrare) concesionarilor, la ultimul domiciliu cunoscut. La expirarea termenului de 90 de zile calendaristice, de la comunicare, dacă în urma verificării efectuate de administrația cimitirului se constată că situația a rămas neschimbată dreptul de concesiune încetează.

Art. 37. (1) Serviciul RU- Compartimentul administrare cimitire va notifica concesionarii, în perioada 1-31 decembrie a anului în care expiră concesiunea și pentru care nu a fost achitat tariful pentru o nouă concesiune, că plata tarifului pentru o nouă concesiune se poate face până la data de 31.03 a anului următor expirării concesiunii.

(2) Notificarea prevăzută la alin. (1) se va face în scris, cu confirmare de primire, la ultimul domiciliu cunoscut al concesionarului.

(3) În cazul în care plata tarifului pentru o nouă concesiune nu este efectuată până la data de 31 martie a anului următor anului în care a expirat durata contractului, concesionarul pierde dreptul de concesiune asupra locului de înhumare.

Art. 38. (1) În cazul în care dreptul de concesiune a încetat potrivit art. 35 și pe aceste locuri există lucrări funerare, foștii titulari sunt obligați să le desființeze și să ridice aceste lucrări în termen de 60 de zile de la primirea notificării în acest sens. În caz contrar, aceste lucrări intră în patrimoniul municipiului ca accesoriu al bunului de retur, cu respectarea dispozițiilor legale în vigoare privind constatarea, evaluarea și preluarea pe bază de inventar, fără plata nici unei despăgubiri sau alte compensații materiale și pot fi desființate de Compartimentul administrare cimitire, iar materialele rezultate vor fi valorificate de aceasta, cu aceeași destinație.

  (2) Locul de înhumare reintră în circuitul de repartizare a locurilor libere, în funcție de gradul de folosire și va putea fi concesionat pentru noi înmormântări, în condițiile prezentului regulament, cu excepția monumentelor istorice clasate și a monumentelor funerare de importanță locală, care intră în grija și administrarea Serviciului RU- Compartiment administrare cimitire.

Art. 39. Administrația Domeniul Public Satu Mare asigură următoarele servicii:

a) închiriere capelă;

b) concesionare locuri de înhumare și predarea amplasamentelor la data dării în concesiune;

c) acordare de consultanță referitoare la concesiuni;

d) încasare tarife anuale, tarife de concesionare;

Art. 40. Prestarea serviciilor din art. 39 literele a) și lit. b) din prezentul regulament se vor face contra cost la tarifele stabilite prin Hotărâre a Consiliului Local.

Art. 41. Serviciul RU- Compartiment administrare cimitire, cu concursul și implicarea serviciilor de specialitate, răspunde de îngrijirea locurilor de depunere în vederea înhumării, a împrejmuirilor, a căilor de acces, a spațiilor verzi, a instalațiilor de alimentare cu apă și energie electrică, canalizare.

**CAPITOLUL IV**

**ÎNHUMĂRILE ŞI EXHUMĂRILE**

Art. 42. Înhumarea persoanelor decedate și serviciul de înmormântare se face numai pe baza adeverinței în original, eliberată de Serviciul Stare civilă care a înregistrat decesul, cu plata anticipată a tarifelor pentru înhumare la Serviciul RU- Compartiment administrare cimitire din cadrul Serviciului Public Administrația Domeniul Public Satu Mare.

Art. 43. În cazul în care decedatul, aparținătorul direct sau terț nu deține loc de înhumare, A.D.P.S.M. prin Serviciul RU- Compartiment administrare cimitire va concesiona pentru înhumarea decedatului un loc de înhumare cu respectarea prevederilor prezentului regulament.

Art. 44. Pentru înhumarea titularilor în locurile concesionate este necesar să se prezinte actul de concesiune/chitanța care atestă plata și adeverința de înhumare în original.

Art. 45. În locurile de înhumare pot fi înhumate și rudele titularului/titularilor până la gradul IV de rudenie.

Art. 46. Executantul lucrării de săpat groapa are obligația, de a proteja cu prelate pe perioada săpării locului de înhumare, mormintele învecinate celui unde urmează a fi înhumat decedatul și de asemenea de a asigura la/și împrejurul locului curățenia și aducerea la starea inițială.

Art. 47. Adâncimea gropii pentru toate locurile de înhumare fără decedați anteriori va fi de 2,5 m, iar în cazul locurilor de înhumare în care mai există decedați, adâncimea gropii va fi determinată de situația de la fața locului, cu respectarea normelor sanitare în vigoare. În cazul în care în groapa săpată se găsesc numai oseminte ale celor înhumați anterior, acestea vor fi reînhumate într-un săculeț în aceeași groapă din care au provenit, aceasta făcându-se odată cu noua înhumare.

Art. 48. În cazul persoanelor decedate în alte localități (condiția ca aparținătorii să aibă domiciliul în municipiul Satu Mare), înhumarea în cimitirul aflat în administrarea A.D.P.S.M., se face în baza adeverinței de înhumare și a avizului sanitar de transport de cadavre umane, eliberat de autoritatea locală de sănătate publică.

Art. 49. Persoanele decedate vor putea fi depuse, înainte de înhumare, în sala de ceremonii numai pe baza certificatului de îmbălsămare, contra unui tarif aprobat de Consiliul Local Satu Mare.  Persoanele decedate din cauza unor boli contagioase vor putea fi depuse în sălile de ceremonii funerare numai cu avizul Direcției de Sănătate Publică Județene, eliberat conform metodologiei de încadrare a riscului infecțios.

Art. 50. Vor fi înhumați în gropi speciale pe cheltuiala Primăriei municipiului Satu Mare:

a) decedații neidentificați și cei nerevendicați de către aparținători, la solicitarea Primăriei municipiului Satu Mare;

b) decedații fără aparținătorii sau a căror aparținători se află în imposibilitatea de a susține financiar cheltuielile aferente înhumării, stare de fapt constatată în baza anchetei sociale efectuate de către Compartimentul Autoritate Tutelară din cadrul Primăriei municipiului Satu Mare sau al unității spitalicești care solicită înhumarea, în baza adeverinței de înhumare.

Art. 51. (1) Exhumarea Persoanelor decedate se poate face, în orice perioadă a anului după 7 ani de la data înhumării, fără avizul autorităților de sănătate publică județene.

(2) Exhumarea se poate face și înainte de împlinirea termenului de 7 ani de la deces, după cum urmează:

a) nu mai devreme de un an de la data înhumării, cu avizul organelor sanitare și antiepidemice teritoriale, în perioada 1 noiembrie - 31 martie;

b) indiferent de data în care a avut loc înhumarea, pe baza dispoziției date, potrivit legii, de organele împuternicite în acest scop cu prezentarea actelor legale.

Art. 52. Solicitarea exhumării și reînhumării poate fi cerută numai de către titularul/titularii dreptului de concesiune, exceptată fiind dispoziția dată potrivit legii, de către Parchet sau de instanțele judecătorești.

Art. 53. În cazul în care decedatul/ decedații ce se află în mormânt au fost exhumați şi reînhumaţi în alt loc de înhumare, titularul concesiunii pierde dreptul de folosință.

Art. 54. La cererea de deshumare se va atașa copia certificatului de deces a decedatului/ decedaților ce urmează a fi exhumați, precum și acordul și dovada privind locul de înhumare unde urmează a fi reînhumaţi.

Art. 55. Decedații neidentificați și cei nerevendicați de către aparținători care sunt înhumați în gropi comune, nu vor putea fi exhumați la cererea rudelor.

Art. 56. Exhumările și reînhumările se fac de către A.D.P.S.M. prin Compartimentul de specialitate, obligatoriu în prezența familiei persoanei decedate sau al unui reprezentant al acesteia, cu respectarea normelor sanitare antiepidemice.

**CAPITOLUL V**

**EXECUTAREA LUCRĂRILOR FUNERARE**

Art. 57. La locurile de înhumare se pot executa, în funcție de configurația și suprafața aferentă, următoarele lucrări:

a) lucrări subterane constând în cavouri și gropi betonate (autorizate de A.D.P.S.M.);

b) lucrări supraterane cum ar fi: fundații, cadre, borduri, cruci, monumente, lespezi, obeliscuri, lucrări de artă, care nu pot depăși, cu excepția pietrei funerare, 1,2 m (autorizate de A.D.P.S.M.);

c) executări de cripte (autorizate de A.D.P.S.M.);

Art. 58. Lucrările funerare pot fi executate și de societățile comerciale de profil care funcționează în baza Legii nr. 31/1990 republicată/de persoane fizice autorizate/ de întreprinderi individuale autorizate în condițiile legii. Decizia alegerii executantului lucrării aparține titularilor dreptului de concesiune.

Art. 59. Lucrările funerare se vor executa în perioada pentru care se avizează activitatea de lucrări funerare, cu respectarea orarului: luni- sâmbătă între orele 08.00-17.00, activitatea fiind întreruptă pe perioada desfășurării slujbelor de înmormântare.

Art. 60. Actele necesare pentru obținerea avizului legal eliberat de A.D.P.S.M. pentru lucrările funerare tipizate sunt:

a) cerere în numele persoanei care solicită executarea lucrării și care va cuprinde:

- numele, prenumele, adresa solicitantului,

- locul unde urmează să se execute lucrarea,

- tipul de lucrare dorită,

- denumirea societății/ persoanei fizice autorizate/ întreprinderii individuale autorizate care va execută lucrarea;

b) copia chitanței care să ateste plata tarifului de concesiune pentru fiecare loc de înhumare;

Avizul legal se întocmește în 2 exemplare și se eliberează numai după plata tarifelor legale:

 - un exemplar societății/persoane fizice autorizate/ întreprinderii individuale autorizate care execută lucrarea;

- un exemplar administrației cimitirului.

Art. 61. Executarea de lucrări funerare fără avizul legal eliberat de A.D.P.S.M este strict interzisă. Lucrările funerare executate fără aviz sau care nu respectă dimensiunile vor fi demolate. Demolarea se va face, fie de titularul actului de concesiune, fie de administrația cimitirului, urmând ca titularul actului de concesiune să suporte cheltuielile generate de lucrările de demolare.

Art. 62. Societatea comercială/ persoane fizice autorizate/ întreprinderea individuală autorizată care execută o lucrare funerară fără avizul legal de lucru sau fără să respecte regulamentul nu va mai avea dreptul de a lucra în cimitir.

Art. 63. Nerespectarea obligațiilor prevăzute în contract, precum și a prevederilor prezentului regulament se va sancționa. Sancțiunea este aplicabilă fie agentului economic privat care a executat lucrarea de amenajare a locului de înmormântare, fie beneficiarului, în funcție de responsabilitatea fiecăruia.

Art. 64. Executarea lucrărilor funerare se va face de către A.D.P.S.M. sau societățile comerciale/persoane fizice autorizate/ întreprinderea individuală calificate și autorizate să execute astfel de lucrări.

Art. 65. Pentru avizarea fiecărei lucrări funerare în parte, societățile comerciale/ persoane fizice autorizate/ întreprinderea individuală calificate și autorizate au obligația să prezinte la administrația cimitirului un tabel cu personalul care va lucra în perioada dată în cimitir, numărul de înmatriculare a mașinii cu care vor fi transportate materialele și datele conducătorului auto. Personalul din cadrul A.D.P.S.M.- Compartiment administrare cimitire are obligația să verifice zilnic identitatea celor care execută lucrări funerare și să nu permită participarea nici unei persoane care nu are relații juridice de muncă cu entitatea executantă. Executarea lucrărilor funerare poate fi solicitată numai de concesionarul/rii locului de înhumare.

Art. 66. Predarea amplasamentului în vederea construirii locului de înhumare se face în prezența reprezentantului A.D.P.S.M.- Compartiment administrare cimitire și a executantului autorizat al lucrării funerare. Convocarea acestor persoane se va face de către executantul care a contractat lucrarea.

Art. 67. Nerespectarea aliniamentului și a suprafeței locului de mormânt concesionat conferă A.D.P.S.M. dreptul de demolare a lucrării executate ilegal, fără o notificare prealabilă.

Art. 68. Executantul oricărei lucrări funerare în cimitir, are obligația să facă dovada reprezentantului A.D.P.S.M. faptul că lucrarea s- a terminat la timp și că mormântul și spațiul înconjurător au fost curățate și puse în ordine.

Art. 69. Constructorii nu vor putea depozita nici măcar temporar pământ, materiale și alte obiecte pe mormintele vecine. Aceștia trebuie să ia toate măsurile necesare pentru a nu murdări sau deteriora mormintele înconjurătoare pe timpul execuției lucrărilor.

Art. 70. Este interzisă sub orice formă, sub pretextul facilitării execuției lucrărilor, deplasarea sau îndepărtarea semnelor funerare existente pe marginea lucrărilor, fără acordul scris al familiilor aparținătoare.

Art. 71. Materialele necesare pentru lucrări vor fi aduse la locul de executare pe măsura nevoilor. Este interzisă depozitarea în cimitir a oricăror materiale de construcție, stingerea varului, cioplirea pietrelor, a lemnelor, prepararea betonului, precum și efectuarea oricăror lucrări pregătitoare. La locația lucrării, se va aduce materialul pregătit și numai în cantitățile necesare pentru îmbinarea pieselor sau pentru turnare. Transportul materialelor în incinta cimitirelor se va face numai cu autovehicule cu greutate autorizată mai mică de 3,5t și care au inspecția tehnică la zi. În caz de nerespectare, reprezentatul A.D.P.S.M. din cimitir este autorizat să interzică accesul în incinta cimitirului.

Art. 72. Pământul rezultat prin săpătură, resturile de orice natură, ca urmare a lucrărilor efectuate, gunoiul de orice fel se va transporta în fiecare zi de către constructorii lucrărilor, în afara cimitirului, la gropile de gunoi special amenajate.

Art. 73. Pentru lucrările funerare executate de ADPSM, titularii dreptului de concesiune vor achita anticipat la casieria Compartimentului administrare cimitire contravaloarea lucrărilor stabilite prin hotărâre a consiliului local.

Art. 74. Concesionarii locurilor de înhumare, care contactează lucrări cu constructori, au obligația de a urmări executarea lucrării pe faze în vederea eliminării eventualelor vicii ascunse, să ceară și să verifice dacă locurile de înhumare au fost corect inscripționate și dacă părțile componente ale lucrării au fost prinse între ele cu bolțuri metalice. Gropile betonate, după depunerea fiecărui sicriu, vor fi acoperite cu o placă de beton armat de cel puțin 15 cm grosime. Cavourile existente urmează regimul mormintelor obișnuite și trebuie să aibă antreu de coborâre a sicriului pentru introducerea lui în firidă. Antreul va fi acoperit cu o placă de beton armat de cel puțin 15 cm grosime. În cazul gropilor betonate, cavourilor și criptelor, după depunerea sicriului, firidele vor fi închise cu zid de cărămidă, tencuite cu mortar de ciment sau cu plăci de beton armat, etanșate cu beton.

Art. 75. La locurile de înhumare se execută lucrări în funcție de configurația și suprafață aferentă locului de înhumare: lucrări subterane constând în cavouri și gropi betonate și lucrări supraterane cum ar fi: fundații, cadre, borduri, cruci, monumente, lespezi, obeliscuri, lucrări de artă și executări de cripte.

Lucrarea supraterană, cu excepția crucii nu poate să depășească înălțimea de 50 cm. Criptele se pot executa numai cu aprobarea Administrației Domeniului Public Satu Mare pe bază de documentație.

Accesul în cimitire al constructorilor în vederea executării lucrărilor va fi admis până la ora începerii înhumărilor sau după terminarea acestora, conform programărilor zilnice din cadrul Compartimentului administrare cimitire și este permisă în zilele lucrătoare în intervalul orar stabilit de prezentul regulament și este interzisă în zilele de sâmbătă, duminică, în intervalul 29 octombrie - 1 noiembrie și în zilele cu sărbătorile legale. Depozitarea materialelor de construcții, confecționarea prefabricatelor se pot face numai în spațiile închiriate pentru această activitate. Pe toată perioada executării construcției funerare, executantul lucrării va avea asupra sa avizul de lucru și chitanța cu care a fost achitată taxa privind construcția funerară. Toate reclamațiile care pot să apară ca urmare a nerespectării suprafeței delimitate, precum și cele privind degradarea mormintelor învecinate cad în sarcina constructorului și a beneficiarului de a le remedia.

Art. 76. Constructorii de morminte au următoarele obligații:

* să respecte programul de lucru aprobat prin prezentul regulament;

- să achite tarifele pentru lucrările funerare și să declare data până când va fi finalizată lucrarea;

- să asigure protejarea mormintelor din jurul celui ce urmează a fi construit prin acoperirea cu prelate;

- să folosească bolțuri de prindere a elementelor constitutive ale monumentului funerar;

- să convoace atât pe beneficiarul lucrării, cât și un reprezentant al Compartimentului administrare cimitire;

- să se deplaseze la locul de înhumare care urmează a fi construit și la finalizarea lucrării pentru a constata că mormintelor învecinate celui construit nu li s-au adus stricăciuni și că aria în care s-a lucrat a rămas curată;

- să poarte ecuson de identificare;

- să nu prepare betonul sau alte materiale direct pe aleile din cimitir;

-să nu depoziteze sau să lase pe aleile cimitirului materiale, cofraje, unelte folosite la construirea mormintelor;

- să nu staționeze pe aleile din cimitire cu mașini sau remorci.

Nerespectarea obligațiilor de mai sus și a altor evenimente reprobabile și antisociale atrage sancționarea constructorilor, care se va materializa prin retragerea avizului de lucru, imposibilitatea redobândirii și prin alte sancțiuni conforme cu legislația în vigoare. Concesionarii locurilor de înhumare care contactează lucrări cu diferiți constructori au obligația de a urmări executarea construcției pe faze în vederea eliminării eventualelor vicii ascunse, să ceară și să verifice dacă locurile de înhumare au fost corect inscripționate.

**CAPITOLUL VI**

**RĂSPUNDERI ŞI SANCŢIUNI**

Art. 77. Nerespectarea prevederilor prezentului regulament se sancționează conform legislației în vigoare și hotărârilor adoptate de Consiliul Local al municipiului Satu Mare.

Art. 78. Constituie contravenții și se sancționează următoarele fapte:

a) cu amendă cuprinsă între 400 și 800 lei:

1. nesemnalizarea săpăturilor pentru cavouri și gropi zidite;

2. depozitarea pământului, a materialelor sau a altor obiecte pe mormintele vecine;

3. montarea de garduri, bare, lanțuri, țăruși, sârmă, sârmă ghimpată, bănci, ornamente sau alte obiecte funerare pe spațiul de lângă sau între locurile de înhumare;

4. crearea de stocuri de materiale la locația de efectuare a lucrărilor funerare în cimitir;

b) cu amendă cuprinsă între 500 și 1.000 lei:

1. călcarea peste morminte;

2. accesul în cimitir prin alte locuri decât pe porțile de acces;

3. accesul autovehiculelor și vehiculelor în cimitir fără aprobare;

c) cu amendă cuprinsă între 1.000 și 1.500 lei:

1. executarea de lucrări funerare fără avizul A.D.P.S.M.;

d) cu amendă cuprinsă între 800 și 1.600 lei:

1. neprotejarea cu plasa de protecție a zonelor în care se execută lucrări producătoare de praf (ex. șlefuirea marmurei, tăieri cu flex, etc.);

2. murdărirea aleilor și căilor de acces de pe raza cimitirelor de către autovehicule și vehicule care acționează la punctele de lucru deschise în incinta cimitirului;

3. efectuarea lucrărilor în zilele de sâmbătă, duminică, în intervalul 29 octombrie – 1 noiembrie și în zilele cu sărbătorile legale;

4. nerespectarea suprafeței concesionate prin extinderea în cărări, alei sau în perimetrul locurilor de înhumare învecinate;

5. lăsarea în stare de neîngrijire a mormintelor.

Art. 79. Constatarea contravențiilor și aplicarea sancțiunilor se face de persoane împuternicite de Primarul Municipiului Satu Mare.

Art. 80. (1) Contravențiilor prevăzute de prezentul Regulament li se aplică prevederile O.G. nr. 2/2001 privind regimul juridic al contravențiilor, cu modificările și completările ulterioare.

(2) Contravenientul poate achita, în termen de cel mult 15 zile de la data înmânării sau comunicării procesului-verbal, jumătate din minimul amenzii prevăzute de actul normativ, agentul constatator făcând mențiune despre această posibilitate în procesul-verbal.

(3) Împotriva procesului-verbal de constatare a contravenţiei şi de aplicare a sancţiunii se poate face plângere în termen de 15 zile de la data înmânării sau comunicării acestuia.

**CAPITOLUL VII**

**TAXE ȘI TARIFE**

Art. 81. Concesionarea locurilor de înhumare, prestarea serviciilor ce servesc desfășurării activității funerare se vor face potrivit taxelor și tarifelor aprobate prin hotărârea de consiliu local.

**CAPITOLUL VIII**

**DISPOZIŢII FINALE**

Art. 82. Cheltuielile de întreținere și funcționare (salarii, asigurări sociale, materii și material, energie electrică, lucrări și servicii executate de terți, alte cheltuieli) precum și cheltuielile de investiții și reparații capitale (dotări utilaje independente, amenajări locuri noi pentru înhumare, amenajări alei acces, extindere rețea alimentare cu apă, extindere rețea iluminat public, împrejmuire, reparații capitale la patrimoniul existent) sunt suportate din bugetul A.D.P.S.M. și sau după caz din bugetul local, aprobate în condițiile legii, de Consiliul local Satu Mare.

Art. 83. Atribuțiile și sarcinile ce revin personalului din cadrul Compartimentului administrare cimitire sunt cele stabilite, conform legii, prin fișa postului aprobată de Directorul General al Administrației Domeniului Public Satu Mare.

Art. 84. Prezentul Regulament se aduce la cunoștință cetățenilor prin afișare în locuri vizibile la Cimitirul Uman de pe str. Amațiului nr. 88 și prin publicare pe site-ul Administrației Domeniului Public Satu Mare și al Primăriei municipiului Satu Mare.